Padwoede-saak: Man wel in hof; naam bekendGregory Kleinhentz na sy hofverskyning. Foto: Werner Beukes/SAPA Die man wat glo die naweek ŉ motoris gedurende ŉ padwoedevoorval in Fourways, Johannesburg, aangeval het, het wel Woensdag in die Randburg-landdroshof verskyn. Gregory Kleinhentz het kort na 11:00 vlugtig in die hof verskyn. Daar is vroeër ‘n lasbrief vir sy inhegtenisname uitgereik nadat Kleinhentz en sy regsverteenwoordiger nie teenwoordig was toe die saak aangehoor is nie. Kleinhentz se regsverteenwoordiger het die landdros om verskoning gevra omdat hulle in die hof teenwoordig was toe die saak aangehoor is nie. Hy het aan die landdros gesê dat hulle elders in die hof gekonsulteer het. Die lasbrief is teruggetrek en Kleinhentz se borg is weer ingestel. Die saak is tot 21 Augustus uitgestel vir verdere ondersoek. Kleinhentz het die hofgebou deur ‘n ander uitgang verlaat om verslaggewers te probeer vermy. Kleinhentz het homself Dinsdag aan die polisie oorgegee en is deur sy regspan vergesel. Hy is later die dag op borgtog vrygelaat en word aangekla van aanranding. Die voorval het Saterdag om 15:00 in Witkoppenweg plaasgevind en is deur ŉ ooggetuie afgeneem. Beeldmateriaal van die voorval het soos ŉ veldbrand op sosiale media versprei. Die video wys hoe ‘n man gewelddadig ‘n VW Polo skop. ‘n Porsche is langs die man geparkeer. Die bestuurder van die Polo draai sy ruit af waarna die man sy arms by die motor indruk. Volgens die slagoffer het die man glo twee blikkies uit die Porsche gegooi en hy het die man konfronteer, waarna die aanval plaasgevind het. Klik hier om die video te sien